LIETUVOS RESPUBLIKOS SEIMO VALDYBA

SPRENDIMAS

DĖL LIETUVOS RESPUBLIKOS SEIMO KANCELIARIJOS TARNYBINIŲ AUTOMOBILIŲ NAUDOJIMO TVARKOS APRAŠO PATVIRTINIMO

2016 m. balandžio 6 d. Nr. SV-S-1462

Vilnius

Lietuvos Respublikos Seimo valdyba, vadovaudamasi Lietuvos Respublikos Seimo statuto 152 straipsnio 2 dalimi, n u s p r e n d ž i a:

1. Patvirtinti Lietuvos Respublikos Seimo kanceliarijos tarnybinių automobilių naudojimo tvarkos aprašą (pridedama).

2. Pripažinti netekusiu galios Lietuvos Respublikos Seimo valdybos 2012 m. sausio 20 d. sprendimą Nr. SV-S-1460 „Dėl Seimo kanceliarijos tarnybinių automobilių naudojimo tvarkos aprašo patvirtinimo“.

Seimo Pirmininkė	Loreta Graužinienė

PATVIRTINTA

Lietuvos Respublikos Seimo valdybos

2016 m. balandžio 6 d. sprendimu

Nr. SV-S-1462

LIETUVOS RESPUBLIKOS SEIMO KANCELIARIJOS TARNYBINIŲ AUTOMOBILIŲ NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1. Lietuvos Respublikos Seimo kanceliarijos tarnybinių automobilių naudojimo tvarkos apraše (toliau – Aprašas) nustatoma Lietuvos Respublikos Seimo kanceliarijos (toliau – Seimo kanceliarija) patikėjimo teise valdomų, naudojamų ir disponuojamų automobilių (toliau – tarnybiniai automobiliai) naudojimo Seimo narių reikmėms tvarka.

2. Asmuo, kuris naudojasi tarnybiniu automobiliu, negali duoti vairuotojui nurodymų, prieštaraujančių Kelių eismo taisyklėms ir kitiems teisės aktams.

3. Tarnybiniuose automobiliuose draudžiama rūkyti, privaloma užsisegti saugos diržus.

II SKYRIUS

SEIMO PIRMININKO, JO PAVADUOTOJŲ IR OPOZICIJOS LYDERIO NAUDOJIMOSI TARNYBINIAIS AUTOMOBILIAIS TVARKA

4. Seimo Pirmininkui, jo pavaduotojams ir opozicijos lyderiui pagal pareigas priklauso tarnybinis automobilis su vairuotoju. Seimo Pirmininko pavaduotojai ar opozicijos lyderis, pateikę rašytinį prašymą Seimo kancleriui, gali naudotis tarnybiniu automobiliu be vairuotojo.

5. Seimo Pirmininko pavaduotojams ir opozicijos lyderiui priskirtiems tarnybiniams automobiliams nustatomi šie tarnybinių automobilių mėnesio ridos limitai:

5.1. Seimo Pirmininko pirmajam pavaduotojui – 5 000 km;

5.2. Seimo Pirmininko pavaduotojams ir opozicijos lyderiui – 4 000 km.

6. Prireikus Seimo Pirmininko pavaduotojai ir opozicijos lyderis gali viršyti tarnybinių automobilių vieno mėnesio ridos limitą, neviršydami kalendorinių metų ridos limito.

III SKYRIUS

SEIMO KOMITETŲ, KOMISIJŲ IR FRAKCIJŲ NARIŲ

NAUDOJIMOSI TARNYBINIAIS AUTOMOBILIAIS TVARKA

7. Seimo nariai tarnybiniais automobiliais gali naudotis:

7.1. vykdydami Seimo valdybos užduotis ar pavedimus;

7.2. vykdydami Seimo komiteto, komisijos, frakcijos įgaliojimus:

7.2.1. dalyvaudami valstybės ir savivaldybių institucijų bei įstaigų oficialiuose renginiuose;

7.2.2. priimdami Seime užsienio svečius, dalyvaudami oficialiuose susitikimuose su oficialiais užsienio valstybės asmenimis, diplomatais;

7.2.3. dalyvaudami Lietuvos Respublikos ar kitų valstybių organizuojamose asamblėjose, konferencijose, seminaruose, vykdami oficialių vizitų arba kartu su delegacijomis;

7.2.4. vykdami į komandiruotes ar grįždami iš jų;

7.2.5. kitais atvejais, kai vykdomi Seimo komiteto, komisijos, frakcijos įgaliojimai pagal Lietuvos Respublikos Seimo statute nustatytas veiklos kryptis.

8. Tarnybinių automobilių rida, kai Seimo nariai naudojasi tarnybiniais automobiliais Aprašo 7.2 papunktyje išvardytais atvejais, priskiriama atitinkamam Seimo komitetui, komisijai ar frakcijai. Kai vykdant Seimo komiteto, komisijos įgaliojimus naudojamasi tarnybiniu autobusu, tarnybinio autobuso rida į Seimo valdybos patvirtintus tarnybinių automobilių ridos limitus neįskaičiuojama.

9. Seimo komitetams, komisijoms ir frakcijoms tarnybinių automobilių ridos limitą vienam mėnesiui nustato Seimo valdyba.

10. Seimo komitetai, komisijos, frakcijos sudaro savo narių ir darbuotojų, turinčių teisę užsakyti tarnybinius automobilius, sąrašus (rekomenduojama skirti: komitetams – ne daugiau kaip keturis asmenis, frakcijoms – ne daugiau kaip penkis asmenis, komisijoms – ne daugiau kaip tris asmenis). Šiuos sąrašus su parašų pavyzdžiais tvirtina Seimo komitetų, komisijų pirmininkai, frakcijų seniūnai ir pateikia Seimo kanceliarijos Veiklos administravimo departamentui (toliau – Veiklos administravimo departamentas).

11. Seimo komitetų, komisijų pirmininkai ir frakcijų seniūnai yra atsakingi už tarnybinių automobilių naudojimą pagal poreikį, paskirtį, atsižvelgiant į galimybę šiais automobiliais naudotis visiems komiteto, komisijos ar frakcijos nariams.

IV SKYRIUS

TARNYBINIŲ AUTOMOBILIŲ UŽSAKYMO TVARKA

12. Asmenys, turintys teisę užsakyti tarnybinį automobilį:

12.1. važiuoti Vilniaus mieste tarnybinį automobilį užsako telefonu, Veiklos administravimo departamento Transporto skyriui (toliau – Transporto skyrius) nurodydami vyksiančio asmens vardą, pavardę, maršrutą ir išvykimo bei numatomą grįžimo laiką. Jeigu tarnybinis automobilis reikalingas po darbo valandų ar poilsio dienomis, užsakymai pateikiami iki darbo dienos 15 val., jeigu tarnybinis automobilis reikalingas švenčių dienomis, užsakymai pateikiami iki 15 val., bet ne vėliau kaip likus dviem darbo dienoms iki švenčių dienos;

12.2. kelionei į užmiestį užpildo nustatytos formos tarnybinio automobilio užsakymo formą (1 priedas) faksu, el. paštu arba raštu ir ją pateikia Transporto skyriui darbo dienomis ne vėliau kaip prieš 24 valandas iki išvykimo. Užsakymas patvirtinamas telefonu. Asmuo, pasinaudojęs tarnybiniu automobiliu kelionei į užmiestį, pasirašo automobilio kelionės lape;

12.3. kelionei į užsienį užpildo nustatytos formos tarnybinio automobilio užsakymo formą (1 priedas) faksu, el. paštu arba raštu ir ją pateikia Transporto skyriui darbo dienomis ne vėliau kaip prieš 48 valandas iki kelionės pradžios, taip pat Transporto skyriui pateikia informaciją apie Seimo valdybos sprendimą dėl komandiruotės į užsienį;

12.4. kelionei autobusu ar mikroautobusu, tarnybinio automobilio užsakymo formoje (1 priedas) papildomai privalo nurodyti atsakingo už kelionę asmens vardą ir pavardę, keleivių skaičių.

13. Tarnybinis automobilis skiriamas, jeigu yra laisvų tarnybinių automobilių. Tais atvejais, kai trūksta laisvų tarnybinių automobilių visiems užsakymams įvykdyti, Seimo nariams ar jų grupėms, vykstantiems tuo pačiu maršrutu ar pakeliui, rekomenduojama vykti kartu.

14. Jeigu Seimo narys sutartu laiku negali pasinaudoti tarnybiniu automobiliu, jis apie tai informuoja Transporto skyrių, užsakymą atšaukdamas arba užsakymą pakartodamas kitam laikui.

15. Jeigu yra galimybė, Seimo nariams tarnybiniai lengvieji automobiliai ir krovininės transporto priemonės, kurių didžiausioji leidžiamoji masė, įskaitant priekabą (puspriekabę), yra ne didesnė kaip 3,5 tonos, gali būti išnuomojami sudarant rašytinę transporto priemonės nuomos teikiant vairavimo ir techninės priežiūros paslaugas sutartį. Pagal nuomos sutartį mokami Seimo kanclerio nustatyto dydžio nuompinigiai nuo tarnybinio automobilio išvykimo iš Transporto skyriaus iki sugrįžimo į jį. Norintieji išsinuomoti tarnybinį automobilį Transporto skyriui pateikia nustatytos formos rašytinį prašymą (2 priedas). Asmuo, išsinuomojęs tarnybinį automobilį, pasirašo automobilio kelionės lape, kuriame nurodomas naudojimosi tarnybiniu automobiliu laikas ir rida nuo tarnybinio automobilio išvykimo iš Transporto skyriaus iki sugrįžimo į jį.

V SKYRIUS

TARNYBINIŲ AUTOMOBILIŲ NAUDOJIMO KONTROLĖ

16. Tarnybinių automobilių naudojimo kontrolę atlieka Veiklos administravimo departamento direktorius.

17. Nustačius tarnybinių automobilių naudojimo pažeidimų, informacija pateikiama Seimo valdybai.

_______________________

Lietuvos Respublikos Seimo kanceliarijos

tarnybinių automobilių naudojimo tvarkos aprašo

1 priedas

(Lietuvos Respublikos Seimo kanceliarijos tarnybinio automobilio kelionei į užmiestį (užsienį) užsakymo forma)

Lietuvos Respublikos Seimo kanceliarijos

Veiklos administravimo departamento

Transporto skyriui

Faks. (8 5) 272 1926

Tel. (8 5) 239 6222

Mob. 8 699 05 201

El. p. autodisp@lrs.lt

LIETUVOS RESPUBLIKOS SEIMO KANCELIARIJOS

Tarnybinio automobilio kelionei į užmiestį (užsienį)

UŽSAKYMAS

20__ m. _________________ ____ d.

Vilnius

Seimo komiteto, komisijos, frakcijos pavadinimas: __________________________________

Užsakovas: __________________________________________, tel. nr. ________________

(asmens, turinčio teisę užsakyti tarnybinį automobilį, vardas ir pavardė)

Kas važiuoja: _______________________________________________________________

(vardas ir pavardė, tel. nr.)

Atsakingas už kelionę asmuo: ___________________________________________________

(vardas ir pavardė, tel. nr.)

Kur vykstama: _______________________________________________________________

(maršrutas)

Iš kur vykstama: _____________________________________________________________

(kokiu adresu atsiųsti automobilį)

Užsakomo automobilio tipas: ___________________________________________________

(lengvasis, mikroautobusas, autobusas – nurodyti keleivių skaičių)

Išvykimo laikas: _____________________________________________________________

(metai, mėnuo, diena, valanda)

Numatomas grįžimo laikas: _____________________________________________________

(metai, mėnuo, diena, valanda)

Vyksta

(tai, kas reikalinga, pabraukti):	1) Seimo komiteto, komisijos, frakcijos ridos limitų sąskaita;

2) Seimo valdybos sprendimu;

3) kita (nurodyti).

______________________________________________________________________________

(asmens, turinčio teisę užsakyti tarnybinį automobilį, vardas ir pavardė, parašas)

Lietuvos Respublikos Seimo kanceliarijos

tarnybinių automobilių naudojimo tvarkos aprašo

2 priedas

(Prašymo dėl automobilio nuomos forma)

___________________________________________________________

(vardas ir pavardė, telefonas)

Lietuvos Respublikos Seimo kanceliarijos

Veiklos administravimo departamento

Transporto skyriui

PRAŠYMAS

DĖL AUTOMOBILIO NUOMOS

20__ m. _________________ ____ d.

Vilnius

Prašau išnuomoti Seimo kanceliarijos automobilį teikiant vairavimo ir techninės priežiūros paslaugas:

1. Užsakomo automobilio tipas: ___________________________________________________

(lengvasis, krovininis, autobusas)

2. Kur vykstama: _______________________________________________________________

(maršrutas)

3. Iš kur vykstama: ______________________________________________________________

(adresas)

4. Išvykimo laikas: ___________________________________________________________

(metai, mėnuo, diena, valanda)

5. Numatomas grįžimo laikas: ___________________________________________________

(metai, mėnuo, diena, valanda)

6. Apmokėjimo būdas: _________________________________________________________

(pavedimu pagal pateiktą PVM sąskaitą faktūrą, išskaičiuoti iš atlyginimo)

Užsakovas: _____________________________________________ ______________________

(vardas ir pavardė)	(parašas)

(Pildo Veiklos administravimo departamento Transporto skyriaus atstovas)

Skirtas automobilis: _____________________________________________________________

(automobilio markė, modelis, valst. nr.)

Transporto skyriaus atstovas

__________________________________ _____________________ ______________________

(pareigos)	(parašas)	(vardas ir pavardė)